Vaenlane, nagu mainitud, oli aga üks ja seesama ning tihti tuli võidelda õlg-õla kõrval. Sel teemal värskelt uurimuse avaldanud Reigo Rosenthali hinnangul oli Loodearmee mõju Eesti ja ilmselt ka Läti Vabadussõja käigule väga oluline 1919. aasta kevadel. Nimelt kui Loodearmee alustas  edukat pealetungi meie idapiiri taga, oli Punaarmee sunnitud paiskama oma vägesid Petrogradi kaitsele, nõrgendades seega oma pealetungi lõunas, kus Eesti väed olid raskesse olukorda sattunud. Samuti oli Eesti jaoks oluline Loodearmee üksuste abi Eesti piiride kaitsel Narva rindel 1919. aasta novembris. Ning lõpuks - pole kahtlust, et ilma Loodearmee ähvarduseta oleksid Tartu rahu tingimused kujunenud eestlastele hoopis halvemaks. Oli ju bolševike üheks eesmärgiks Tartu rahu sõlmimisel Loodearmee  likvideerimine.